Papegaai sou ‘getuig’ in moordsaakMartin and Glenna Durham(Foto verskaf deur die familie) ŉ Vrou is skuldig bevind op aanklag van moord nadat sy haar man voor sy papegaai doodgeskiet het. Glenna Duram (49) van Michigan is Woensdag skuldig bevind dat sy die 46-jarige Martin Duram doodgeskiet het. Hy is in Mei 2015 vyf keer geskiet. Glenna het tydens die voorval ŉ kopwond opgedoen, en staatsaanklaers voer aan dit was ŉ selfmoordpoging, maar sy het dit oorleef. Martin se eksvrou, Christina Keller, het gesê ná sy moord het die papegaai, Bud, herhaaldelik in Martin se stem bly sê: “Moenie [vloekwoord] skiet nie.” Keller het ná Martin se dood die African Grey-papegaai aangeneem. Die staatsaanklaer wou Bud se uitlatings as bewyse gebruik het, maar dit is later van die hand gewys. Keller het ŉ opname gehad van die papegaai se twee minuut lange herhaling van die gesprek wat vermoedelik die dag plaasgevind het toe Martin vermoor is. “As mens Marty geken het, en Glenna ken, en weet wat hulle vir mekaar sou sê…. dan is dit ysingwekkend om daarna te luister,” het Keller gesê. Bud vloek blykbaar gereeld, en het ŉ “woordeskat” van meer as 400 woorde. Die polisie het aanvanklik gedink die Durams is deur dieselfde rower aangeval, maar die polisie het later bevestig dat Glenna van die moord op haar man verdink word. Glenna word op 28 Augustus gevonnis. Bron: Grand Rapids Patch, CBC Radio, Time